C 498/48
HR
Službeni list Europske unije
30.12.2022.
Prema novom strateškom okviru europskih strukturnih i investicijskih fondova...
35. napominje da postoji trend multiplikacije investicijskih fondova na europskoj razini, od kojih neki podliježu izravnom upravljanju, neki podijeljenom upravljanju (npr. europski strukturni i investicijski fondovi), a nekima u provedbi vodeću ulogu ima država (nacionalni planovi za oporavak i otpornost koje dobivaju potporu iz Mehanizma za oporavak i otpornost);
36. izražava zabrinutost zbog tekućeg trenda povećanja prijenosa sredstava iz europskih strukturnih i investicijskih fondova u druge politike ili programe (npr. nacionalne planove za oporavak i otpornost ili programe kojima se izravno upravlja kao što je Obzor Europa); čvrsto se protivi prijenosu sredstava iz kohezijske politike i Europskog poljoprivrednog fonda za ruralni razvoj (EPFRR) u Mehanizam za oporavak i otpornost; na temelju članka 175.
UFEU-a, Mehanizam za oporavak i otpornost je taj kojim se nastoji dopuniti djelovanje kohezijske politike kako bi se postigli ciljevi članka 174.
UFEU-a, a ne obrnuto; također, podsjeća na to da kohezijska politika već u velikoj mjeri doprinosi europskim zelenim ulaganjima i energetskoj neovisnosti EU-a; stoga zaključuje da recentralizacija sredstava EU-a prenošenjem prethodno spomenutih sredstava u Mehanizam za oporavak i otpornost nije opravdana;
37. napominje da taj trend ima dvostruki štetni učinak–s jedne strane smanjuje djelotvornost kohezijske politike kao dugoročne razvojne politike, a s druge je degradira na puku proračunsku liniju višegodišnjeg financijskog okvira Europske unije;
38. stoga od Europske komisije traži da izradi novi strateški okvir za razdoblje nakon 2027., koji bi bio usmjeren na partnerstvo i višerazinsko upravljanje i sadržavao opće odredbe za sve investicijske fondove EU-a koji imaju teritorijalnu dimenziju (tj. europske strukturne i investicijske fondove, mogući budući Socijalni fond za klimatsku politiku, EPFRR i budući Mehanizam za oporavak i otpornost);
39.
naročito insistira na tome da se u novi strateški okvir ponovo uključi EPFRR;
40. traži da se posebna pažnja posveti budućnosti Europskog socijalnog fonda (ESF) kako bi mu se dala jača teritorijalna dimenzija i ojačala uloga lokalnih i regionalnih vlasti u njegovoj provedbi;
...koji bi bio usmjeren na istinsko pojednostavljenje provedbe europskih strukturnih i investicijskih fondova...
41. napominje da zakonodavni okvir kohezijske politike za razdoblje 2021.–2027. sadrži znatne mjere pojednostavljenja (poput proširenja pojednostavljenih mogućnosti obračuna troškova) koje će trebati ocijeniti nakon što budu primijenjene u okviru programskog razdoblja 2021.–2027.
42. napominje, međutim, da je proliferacija fondova, pravila, rokova i modaliteta provedbe fondova u okviru zajedničkog upravljanja nedavno povećala administrativno opterećenje tijela koja upravljaju fondovima i često su regionalna;
43. konstatira da to administrativno opterećenje dovodi do kašnjenja u provedbi europskih strukturnih i investicijskih fondova, što se često smatra odgovornošću regija, čime se među europskim građanima i građankama ugrožava imidž kohezijske politike kao djelotvorne investicijske politike;
44. naglašava ključnu ulogu regija u suzbijanju segmentiranosti u primjeni europskih strukturnih i investicijskih fondova i njihovom povezivanju s lokaliziranim pristupom radi podržavanja lokaliziranih razvojnih strategija;
45. poziva Komisiju da već sad započne s dugoročnim procesom promišljanja u koji će uključiti tijela koja upravljaju europskim strukturnim i investicijskim fondovima na regionalnoj razini kako bi se pojednostavila pravila o upravljanju, kontroli i reviziji i dovelo do istinske reforme u svjetlu sljedećeg zakonodavnog paketa za kohezijsku politiku za razdoblje nakon 2027. godine;
46. ponavlja svoj zahtjev da se između Europske komisije i tijela koja upravljaju kohezijskom politikom primijeni ugovor o povjerenju kako bi europski strukturni i investicijski fondovi opet postali privlačni nositeljima projekata i kako bi programi s vrlo niskim rezidualnim stopama pogrešaka u programskom razdoblju 2021.–2027. u sljedećem programskom razdoblju imali koristi od pojednostavljenih pravila o upravljanju, kontroli i reviziji;